
moche as this present booke is not for a rude vplondyshe man to laboure
therein, ne rede it, but onely for a clerke & a noble gentylman that
feleth and vnderstondeth in faytes of armes in loue & in noble
chyualrye, Therefore in a meane betwene bothe I haue reduced &
translated this sayd booke in to our englyshe not ouer rude ne
curyous but in suche termes as shall be vnderstanden by goddys
grace accordynge to my copye. And yf ony man wyll enter mete
in redyng of hit and fyndeth suche termes that he can not vnder-
stande late hym goo rede and lerne Vyrgylly or the pystles ofOuyde,
and ther he shall see and vnderstonde lyghtly all, Yf he haue a
good redar & enformer, For this booke is not for euery rude and
vnconnynge man to see, but to clerkys & very gentylmen that
understande gentylnes and scyence. Thenne I praye alle theym
that shall rede in this lytyl treatys to holde me for excused for the
translatynge of hit. For I knowleche my selfe ignorant of connynge
to enpryse on me so hie and noble a werke, But I praye Mayster
John Skelton late created poete laureate in the vnyuersite of Oxen-
forde to ouersee and correcte this sayd booke. And t'addresse and
expowne where as shall be founde faulte to theym that shall
requyre it. For hym I knowe for suffycyent to expowne and
englyshe euery dyffyculte that is therein, For he hath late trans-
lated the epystlys of Tulle, and the boke ofDyodorus Syculus. and
diuerse others werkes oute of latyn in to englyshe not in rude and
olde langage. but in polysshed and ornate termes craftely, as he that
hath redde Vyrgyle, Ouyde, Tullye, and all the other noble poetes
and oratours, to me unknown:   And also he hath redde the ix
muses and vnderstande theyr musicalle scyences. and to whom of
theym eche scyence is appropred.   I suppose he hath dronken of
Elycons well. Then I praye hym & suche other to correcte adde or
mynysshe where as he or they shall fynde faulte, For I haue but
folowed my copye in frenche as nygh as me is possyble, And yf ony
worde be sayd therein well, I am glad, and yf otherwyse I submytte
my sayd boke to theyr correctyon, Whiche boke I presente vnto
the hye born my tocomynge naturall & souerayn lord Arthur by the
grace ofGod Prynce of Walys, Duke ofCornewqyll. & Erie of Chester
first bygoten Son and heyer vnto our most dradde natural! &
souerayn lorde & most crysten kynge, Henry the vij. by the grace
of God kynge ofEnglonde and ofFraunce & lord oflrelonde, byseech-
ing his noble grace to receyve it in thanke of me his moste humble